Ħabib fost l-għedewwa Għall-mexxej tal-kor. Fuq l-istrumenti tal-korda. Maskil. Ta' David. Agħti widen, o Alla, għat-talba tiegħi, titwarrabx mit-talb umli tiegħi. Ismagħni u weġibni, m'għandix mistrieħ fid-dwejjaq tiegħi! Nirtogħod bil-biża' għall-ħoss tal-għedewwa, minħabba l-għajjat tal-ħżiena; għax huma jġibu fuqi l-ħsara, fl-għadab tagħhom jeħduha kontrija. Qalbi tinfena ġewwa fija, biża' tal-mewt waqa' fuqi. Biża' u tregħid jiġu fuqi, u twerwir jaħkimni. U ngħid: "Mhux li kelli l-ġwienaħ bħal ħamiema, biex intir u mmur nistrieħ! Kont 'il bogħod immur niġġerra, u fid-deżert insib fejn noqgħod. Kont malajr insib fejn nistkenn mir-riħ qawwi u r-riefnu." Eqridhom, Sidi, ħawdilhom kliemhom , għax dnewwa u ġlied fil-belt qiegħed nara. Lejl u nhar jiġġerrew fuq il-ħitan tagħha, fiha m'hemmx ħlief ħsara u dwejjaq. Il-ħerba tinsab ġo nofsha, moħqrija u qerq ma jwarrbux mill-misraħ tagħha. Mhuwiex xi għadu dak li jċanfarni; li kien hekk, kont nissaporti. Mhux xi wieħed kontrija dak li jkasbarni; li kien hekk, kont ninħeba minnu. Imma int, wieħed bħali, sieħbi u ħabib tal-qalb, li kont nitgħaxxaq nitkellem miegħek, ħaġa waħda konna nkunu fid-dar ta' Alla. Ħa taqa' l-mewt fuqhom, ħa jinżlu ħajjin fl-imwiet , għax il-ħażen jgħammar fosthom. Imma jien lil Alla nsejjaħ, u l-Mulej isalvani. Filgħaxija, filgħodu u f'nofsinhar nokrob u nitniehed; u hu jisma' l-leħen tiegħi. Jeħlisli 'l ħajti fis-sliem mill-ġlied li qajmu kontrija, għax ħafna huma li ħabtu għalija. Alla jismagħni u jrażżanhom, hu li qiegħed fuq it-tron minn dejjem; għax huma ma jridux jindmu, ma għandhomx il-biża' ta' Alla. Idu rafa' kontra ħbiebu, kiser il-ftehim tiegħu. Aktar mill-butir hu ħelu fommu, imma qalbu bil-ġlied mimlija. Aktar miż-żejt hu artab kliemu, imma hu bħal sejf mislut. Ħalli xortik f'idejn il-Mulej, u hu jgħinek u jwieżnek; hu qatt ma jħalli l-ġust jitfixkel. U int, o Alla, itfagħhom fil-ħofra tat-telfien. Nies tad-demm u tal-qerq, ma jgħixux nofs ħajjithom! Imma jien fik nittama.